23. schôdza NR SR - 12.deň - A. dopoludnia
Dátum: 2024-12-11
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

28. Ďakujem veľmi pekne. Vážení kolegovia, kolegyne, ja by som sa chcel zapojiť do rozpravy k tomuto zákonu, s ktorým prišiel pán minister Šaško, ale predtým ešte dám takú krátku len spomienku na to, o čom hovoril poslanec Matovič. Ja si veľmi dobre pamätám, keď som ešte vtedy v tom čase pracoval na poslaneckom klube vtedy OĽANO a nám seriózne tie listy boli otvárané, ktoré chodili buď na meno Igor Matovič alebo s jeho označením na tej obálke, a nechce sa mi veriť, že tie pani na tej podateľni by si sami tie listy sa rozhodli otvárať len tak, pre nič za nič. Čiže toto len tak je taká skratka do histórie. Ale poďme teraz k vážnej téme, o ktorej sa bavíme už druhý deň v tomto pléne. Ja som hovoril, prvýkrát keď som vystupoval ešte čo sa týka skráteného legislatívneho konania, o tom, aká je dvojtvárnosť poslancov SMER-u a HLAS-u, keď sú v opozícii, čo hovoria, čo robia, ako konajú, a keď sú v koalícii, je to úplný opak. Takže chcem sa trošku povenovať ešte aj tejto situácii, pretože ľudia na Slovensku patrí sa, aby vedeli, aká je pravda a patrí sa, aby vedeli, aká je skutočnosť, pretože keby teraz prišiel pán minister tu prvýkrát, poslanci SMER-u sú tu prvýkrát, poslanci HLAS-u sú tu prvýkrát, tak možnože by sa im to dalo veriť, že to myslia úprimne a vážne a tie reči, ktoré hovoria, a to, čo deklarujú, a tie zákony, tak to myslia úprimne. Ale títo páni a dámy, možno pán minister konkrétne nie, ale jeho predstavitelia, jeho predseda strany, čestný predseda strany, jeho prezident, jeho spolustranníci, ktorí vzišli zo strany SMER, hovorili úplne niečo iné, keď boli v opozícii, a tu si to môžme krásne porovnať, pretože aj vtedy, keď oni boli v opozícii, aj vtedy bola presne takáto kríza so zdravotníkmi, aj vtedy tí zdravotníci žiadali lepšie podmienky, žiadali, aby bolo podpísané memorandum a vtedy sa oni k tejto situácii vyjadrovali takto, počúvajte veľmi dobre, mám tu asi deväť výrokov hlavných predstaviteľov strany SMER a HLAS. No, pán minister teraz sa tu bude baviť so svojimi kolegami, ktorí nepočúvajú a nehlasujú tak, ako by mali, budú riešiť situáciu vo svojom poslaneckom klube, ale tak dobre, nech si diváci, ktorí to sledujú, a občania Slovenskej republiky utvoria názor na to, ako potom minister počúva poslancov v rozprave, opozičných. Čiže poďme si pripomenúť, čo hovoril v roku 2022 napríklad Robert Fico, keď bola presne taká a ešte, by som povedal, horšia situácia, lebo dnes nemajú žiadnu pandémiu, žiadnu krízu, nie je tá situácia tak vážne vybičovaná, a Fico vtedy hovoril, že: „Bude to len a len preto, lebo nejakí hňupi sedia vo vláde Slovenskej republiky a rozhodli sa hrať túto hazardnú hru so slovenskými zdravotníkmi." Toto vtedy hovoril Fico. Poďme sa pozrieť, čo vtedy povedal zase Fico, alebo taký Eštok. Eštok hovoril: „Je to povinnosťou vlády, pretože to máte v ústave napísané, že máte zabezpečiť zdravotnú starostlivosť pre občanov žijúcich na Slovensku. Ak toto nie ste schopní urobiť, tak je politicky načase, aby sme sa pozreli na to a išli vysloviť nedôveru premiérovi Hegerovi." To hovoril Eštok. Fico, citujem: „Týmto idiotom nie je nič sväté, ani zdravie ľudí, nič im nie je sväté." Ďalší Fico, citujem: „Dámy a páni, my veľmi nervózne sledujeme, čo sa deje, pokiaľ ide o slovenské zdravotníctvo, a sme nervózni, aký poker sa vláda rozhodla hrať so slovenskými zdravotníkmi." Robert Fico, 2022, keď bol v opozícii. Raši, bývalý minister zdravotníctva, hovoril vtedy: „Rútime sa do situácie, ktorá nemá iné riešenie, iba dohodu, alebo smrť." Raši, 2022. Opäť Raši, 2022: „Vyzývame Eduarda Hegera, nech sa tým okamžite zaoberá, nech kašle na všetko ostatné, toto má byť jedna jeho jediná priorita vo vláde." Raši, 2022, vyzýva premiéra, že to má byť jeho priorita. Zase Raši: „Premiér neurobil nič, premiérka Radičová sedela s lekármi osobne dni a noci. Premiér Heger buď túto situáciu si nevšimol, alebo sa na ňu vykašľal." Raši. Fico, 2022: „Magori a idioti vo vláde, prestaňte nás traumatizovať. Máte všetky prostriedky na vyriešenie krízy. Ak to nechcete, tak sa zbaľte a vypadnite." Opozičný poslanec Robert Fico, predseda SMER-u, 2022. Keď bola presne kríza v zdravotníctve so zdravotníkmi, toto hovoril váš premiér. No áno, aj váš. Fico: „Idiot minister zdravotníctva Lengvarský keby mal trochu úcty k sebe samému, tak keď ju nemá k pacientom, hodil by Hegerovi funkciu ministra do tváre a s akým-takým rešpektom by odišiel a postavil sa na stranu lekárov." No a posledný výrok Šutaja Eštoka, keď bol v opozícii: „Buď sa dohodnú, alebo tí ľudia začnú zomierať. Akože koniec srandy. Tí ľudia začnú zomierať." Šutaj Eštok, tuná stranícky kolega týchto pánov, ktorí sa tu rozprávajú o tom, ako im nefunguje klub v HLAS-e. No a teraz si poďme povedať a poďme si pripomenúť... (Prerušenie vystúpenia predsedajúcim.) Danko, Andrej, podpredseda NR SR Ja len poprosím, pán minister, naozaj počuť, počuť vaše rozhovory, tak vás poprosím, kľud. Nech sa páči. (Reakcia z pléna.) Šipoš, Michal, poslanec NR SR Oni môžu asi, no. (Reakcia z pléna.) Štandardne sa to robí tak, že je obedňajšia prestávka a môžu sa ísť s pánom ministrom naobedovať a môžu mu porozprávať svoje klebety, čo sa dozvedeli, že prečo teraz nejdú hlasovať a prečo sa vydierajú navzájom s SNS. Teraz využívajú, zneužívajú tento čas, kedy pán minister tu má sedieť a počúvať opozičného poslanca. Ďakujem veľmi pekne. No a teraz, pán minister, keďže ste možno nepočuli, ja som tuná čítal výroky Fica, Rašiho, Šutaja Eštoka, čo hovorili v roku 2022, a teraz tu mám, dámy a páni, návrh na uznesenie, na prijatie uznesenia rady, Národnej rady Slovenskej republiky k riešeniu krízovej situácie v zdravotníctve zo 7. novembra 2022. Viete, kto priniesol tento návrh? Čuduj sa svete, Robert Fico, poslanci SMER-u, HLAS-u a tak ďalej. A oni sa snažili v tom, toho 7. novembra 2022 presadiť v Národnej rade uznesenie, ktoré by riešilo situáciu so zdravotníkmi, s odborármi, v podstate viac-menej je to to isté, o čom sa bavíme teraz, len teraz je rok 2024. No a z toho uznesenia vám vypichnem niektoré veci. Je tu, samozrejme, osem tých bodov z toho memoranda, pretože cielene pán minister a vládni predstavitelia zamlčiavajú tých osem bodov z toho memoranda. Oni vyťahujú stále len tých 60 euro a snažia sa to predať ľuďom na Slovensku, že to v podstate tí lekári a zdravotníci, to sú takí zlí ľudia, ktorým ide o tých 60 euro a pre 60 euro teraz chcú povydierať celé Slovensko a všetkých pacientov. Ale keby to bolo len o tých 60 euro, pán minister, o ktorých vy hovoríte, že nemáte v rozpočte, lebo peniaze nie sú, na druhej strane vidíme, že na ministerstve obrany Kaliňák má 700 mil., vidíme, že Dankove ministerstvo má 240 mil., vidíme, že Pellegrini na svoj úrad má 4 mil., vidíme, že nová vila, ktorá sa kúpila, ktorá sa rekonštruuje pre budúceho predsedu Národnej rady, je tiež takmer 3,5 mil., na to všetko peniaze sú, ale 60 eur, vy hovoríte, že nie je pre tých lekárov naviac. A snažíte sa to predať tým ľuďom, že ide o tých 60 eur. Pán minister, všetci dobre vieme, že o tých 60 eur nejde, všetci dobre vieme, že tých 60 eur viete nájsť v rozpočte, keby ste chceli, keby ste zabojovali za tých zdravotníkov a tých pacientov, a vtedy by ste získali obrovskú výhodu v rokovaniach s tými odborármi, lebo povedali by ste im, viete čo? Tých 60 euro máte tu. To nie je až tak veľa v tom rozpočte, keď sa bavíme o tých miliónoch, ktoré idú Kaliňákovi a spol. A vtedy by sa ukázala pravda, že tým odborárom a tým zdravotníkom vôbec o tých 60 eur nejde. Im ide o tie ostatné body, ktoré spomínal Robert Fico v roku 2002, 7. 11., keď predkladal uznesenie spolu so svojimi kolegami zo SMER-u a z HLAS-u, a v tých bodoch z toho memoranda sa píše, že oni chcú, aby bola lepšia implementácia DRG, aby bola lepšia spolupráca s odbornými a stavovskými organizáciami, aby bolo, aby boli lepšie zabezpečené zdroje na konkrétne financovanie oblastí v zdravotníctve, aby finančné skupiny necicali verejné zdravotníctvo, aby boli rovnoprávne financované aj štátne nemocnice, ako sú aj súkromné. Súkromné sú teraz financované oveľa vyššie a lepšie. Oni chcú, aby to bolo rovnaké aj pre tie štátne nemocnice. Chcú, aby bola lepšia legislatíva v oblasti povinného nepeňažného plnenia zdravotníckych pracovníkov. Chcú, aby optimalizácia siete nemocníc rešpektovala personálne, materiálno-technické normatívy nemocníc a tak ďalej. Im ide o zlepšenie systému. O tom hovoria tí zdravotníci, nie o tých 60 eur, o ktorých vy tvrdíte, že nie sú. A keby ste, pán minister, boli skutočným ministrom zdravotníctva, ktorému ide o vec, tak ten minister za ten svoj rezort, za tých zdravotníkov, za to zdravotníctvo, ktoré tu krváca niekoľko rokov, tak za nich zabojujete, pán minister. A vy namiesto toho, aby ste za nich zabojovali, tak ako Kaliňák bojuje za tie náboje, za tie zbrojovky, za to, aby mal 700 mil. eur na to, aby sa kupovali triskáče, tak vy namiesto toho prídete do parlamentu so zákonom, aby ste tých zdravotníkov potrestali, keď nebudú chodiť do roboty a nebudú robiť to, čo chcete. Toto má robiť minister zdravotníctva? Ísť proti vlastným, za ktorých by mal zabojovať? Mal by prísť za premiérom Ficom a povedať: pán premiér, haló, žiadnych 700 mil. pre Kaliňáka, 100 mil. dáme tým našim zdravotníkom, lebo tí vám zachránili život, pán premiér. Ideme seknúť tým finančným skupinám po prstoch a dáme to tým štátnym nemocniciam, aby tam neopadávali kachličky ľuďom, keď chodia do tých nemocníc a aby tam neboli tie plesne. Andrej Danko si to pamätá, nefeť pleseň, keď Pellegrini rozprával o tom, ako mali by riaditelia fotiť tie plesne a natierať ich po večeroch tým Primalexom. Toto očakávajú ľudia od vás, pán minister, tí zdravotníci, tie sestry, tých 25 zdravotníckych povolaní, že sa za nich postavíte, že za nich zabojujete, že konečne ich vytiahnete z toho marazmu. A nieže vy prídete a poviete, že: no viete čo? Vy keď nebudete chodiť do roboty, tí zdravotníci, zdravotníci pôjdete do basy! A uvidíte. Ja vám ukážem, ja vám ešte ukážem, aký ja som minister! Tak toto má robiť minister zdravotníctva? A teraz sa bavíme o akomkoľvek ministrovi. Tak každý ten minister by mal bojovať za tých svojich, za ten svoj rezort, za tých pacientov. Na Slovensku vidíme, v akom stave je zdravotníctvo, v akom stave je školstvo, sme hanbou, hanbou široko ďaleko. Smejú sa z nás Česi, Poliaci, Maďari, v akom stave máme zdravotníctvo, školstvo. Teraz prídu, prídu páni z HLAS-u, vytiahnu nového človeka, mladého, študovaného, školy má po zahraničí, no perfektný, ideálny minister, a on príde a prvú vec, čo spraví, povie tým zdravotníkom, že viete čo, nič nedostanete a keď nebudete chodiť do roboty, ešte do basy pôjdete. Však tí normálne, tí zdravotníci, ja normálne na ich mieste neviem, čo by som robil. Viem, že mladí medici študenti, čo som komunikoval s nimi, hovoria, že toto je pre nich posledná kvapka, kedy sa rozhodovali, že či ostávajú na Slovensku študovať a pracovať, alebo definitívne ostávajú v Čechách a v zahraničí. Toto je pre nich posledná kvapka. Keď minister zdravotníctva, do ktorého všetci vkladajú nádej, že to konečne potiahne, zmení, zlepší, tak ten minister sa ide im ešte vyhrážať. To je, to je strašné, to je niečo neuveriteľné. No a, samozrejme, v tom uznesení od Fica sa píšu také veci, to sú perly. To kebyže vám citujem, aké sú perly, zdravotníctvo je vo vážnej kríze, hrozí, že od decembra tohto roku bude výrazné obmedzenie poskytovania zdravotnej starostlivosti, dôjde k ohrozeniu zdravia a života všetkých občanov Slovenskej republiky. Proste je to katastrofa. Musíme to riešiť. Treba sa dohodnúť s tými zdravotníkmi. Tí zdravotníci niekoľko rokov strádali, treba im pomôcť personálne, finančne, no ja normálne si hovorím, že či toto fakt písal ten Robert Fico v tom roku 2022, lebo teraz hovorí úplne, ale úplne niečo iné. A najväčšia sranda je viete čo? Že ten Fico na to úplne kašle. On normálne že nechá vymáchať sa toho ministra zdravotníctva v tom. Normálne ho tam necháva samého. Ešte aj za toho šarlatána Kotlára sa postaví a povie, že super, perfektne, pán Kotlár, dobre to robíte. Za Šimkovičovú sa postaví a hovorí, že áno, pani ministerka to robí dobre, stojím za ňou, jednoznačne ju držím a pani ministerka je super. A na toho Šaška nič. Šaškovi povie, že ide do Brazílie kupovať s Kaliňákom nejaké triskáče. A pán minister Šaško tu musí teraz sedieť a v podstate nemá čo povedať. Lebo ja som čakal, a podľa mňa aj ostatní kolegovia, že pán minister Šaško tu príde, nový vietor, mladý človek, vyštudovaný, školy, proste vybombovaný človek a povie: á, ideme to zmeniť a ideme vytrhnúť to zdravotníctvo z tých pazúrov tých finančných skupín. A konečne tu už nastane po tých štrnástich rokoch drancovania nová doba a zdravotníkom pomôžeme! Ideme stavať nemocnice, opravovať, Rázsochy dokončíme, tak ako sľuboval Pellegrini, keď búral v tom bagre ten skelet, ktorý tam bol tridsať rokov. A pridáme tým zdravotníkom, lebo ja som minister zdravotníctva, bojujem za nich. A 60 euro máme, keď máme na Pellegriniho, na Kaliňáka, na nové ministerstvá, takto máme 60 eur. A ešte by som im prvým dal tých 60 euro a povedal by som, a teraz sa poďme baviť o tom, čo naozaj potrebujete, o čo naozaj bojujete, lebo tých 60 eur nerozhoduje. To všetci vieme. No nič, no, proste Fico na to kašle, pán Šaško je v tom sám, pani Dolinková už ani nevieme, kde je. Kde je tá pani Dolinková? Však tu bola rok. Ministerka pekná, všetko, vlasy, oblečíky, fotky facebookové, ja som myslel, že toto bude už konečne každá sestrička, lekárka bude takto vyzerať, nás bude takto liečiť, všetko bude profi, tie videjká. Ale ukázalo sa, že to bola len falošná chiméra. To bolo pozlátko, umelina. Po roku sa zistilo, že finančné skupiny dostali, že Rázsochy sa škrtli, potom si vymysleli nejaký plán B do Ružinova, potom sa ukázalo, že v Ružinove to je blbosť, to už Šutaj Eštok sám povedal, že to je hovadina. No a príde nový minister, školy, mladý človek, šikovný, s prezidentom v paláci krásne fotky, tlačovka a skutek utek. A potom si čítame uznesenia spred dvoch rokov, keď bol Fico s jeho kolegami v opozícii, ako oni chcú tým zdravotníkom pomáhať. Tak ja už neviem, komu tu mám veriť. Ja už neviem, komu tu mám veriť. Či ten Kaliňák si to vymýšľa? Či to je vymyslené v tom rozpočte Kamenickým tých 700 mil.? Veď to tam bolo napísané, že 700 mil. ide naviac na ministerstvo obrany na zbrojenie. Včera Gábor Grendel natáčal video pred vilou budúceho predsedu parlamentu. Vila za 3,5 mil. eur. Normálne tá vila sa tam rekonštruuje, teraz v Starom Meste, za 3,5 mil. eur tam je tá vila. Na to peniaze sú? Na ministerstvo športu, cestovného ruchu 240 mil. eur. Na to sú peniaze? Na platy ministrov o päťtisíc eur naviac, renty pre Fica, pre Žilinku, neviem ešte pre koho, na to sú peniaze? Na nové triskáče, na nové limuzíny, na oslavu zvrchovanosti na Devíne, 400-tisíc. Na to sú peniaze. Ale 60 eur pre zdravotníkov nie sú a minister zdravotníctva namiesto toho, aby bojoval za nich, príde im povedať, že nie sú, nedáme, nemáme a my vás v podstate nechceme a vypadnite odtiaľ preč. My si tu pomôžeme s tým pánom Kotlárom, my to tu vyliečime s tým pánom naším Kotlárom, doktorom, ortopédom. Veď to je normálne smiešne, kolegovia. Pán Puci, povedzte vy. Ja viem, že je to nepríjemné, ale (reakcia z pléna), no to počúvať, počúvať to. No. Ale je to úcta, je to úcta, ste poslanec Národnej rady, mali by ste počúvať, mali by ste argumentovať, biť sa za toho ministra. Nikto z vás tu nevystúpil, že by zaňho zabojoval a povedal, ten Šaško to myslí dobre, ten Šaško chce bojovať za tých zdravotníkov. Len tu chodíte, šuškáte si po chodbách, jeden na druhého, ten tam povie, potom ten nezahlasuje, potom tu nemáme uznášaniaschopnú Národnú radu a tvárite sa, že všetko je okej. A pacienti si musia nosiť toaleťáky, pacienti nemajú dobrú zdravotnú starostlivosť a ľudia chodia už do Čiech, už do Čiech chodia sa liečiť, lebo vedia, že tu sa dobre nemôžu vyliečiť, pretože tu to nefunguje. Pán minister, ešte raz vás vyzývam, bojujte za zdravotníkov na Slovensku. Nebičujte ich, bojujte za nich. (Potlesk.)